Podmienky prístupu k elektronickej službe – Centrálny informačný ponukový systém, služby pre žiadateľa o dôchodok z II. piliera, resp. poberateľa dôchodku z II. piliera

**Článok 1**
**Úvodné ustanovenia**

1. Podmienky prístupu k elektronickej službe – Centrálny informačný ponukový systém, služby pre žiadateľa o dôchodok z II. piliera, resp. poberateľa dôchodku z II. piliera (ďalej len „podmienky“) upravujú pravidlá súvisiace s informovaním žiadateľa o dôchodok z II. piliera, resp. poberateľa dôchodku z II. piliera (ďalej len „užívateľ“) prostredníctvom Centrálneho informačného ponukového systému o stave jeho podanej žiadosti o dôchodok z II. piliera (vydaní certifikátu s údajom o nasporenej sume príspevkov, vystavení ponukového listu s údajom o platnosti ponuky, uzatvorených zmluvách o poistení dôchodku, resp. dohodách o vyplácaní dôchodku programovým výberom).

2. Zriadenie predmetnej  služby pre užívateľa nevyplýva Sociálnej poisťovni zo všeobecne záväzných platných právnych predpisov. Sociálna poisťovňa zriaďuje túto službu z vlastnej iniciatívy v rámci proklientského prístupu. Informácie získané prostredníctvom tejto služby majú len informatívny charakter a neslúžia na právne účely.

3. Sociálna poisťovňa umožní užívateľovi po podpise Dohody o používaní elektronických služieb Sociálnej poisťovne - Centrálny informačný ponukový systém, služby pre žiadateľa o dôchodok z II. piliera alebo poberateľa dôchodku z II. piliera (ďalej len „CIPS“), akceptovaní podmienok a spôsobom určeným v Používateľskej príručke k elektronickým službám, ktorá je zverejnená na stránke Sociálnej poisťovne, prístup k elektronickým službám - CIPS v elektronickej forme (prezeranie) prostredníctvom elektronického portálu Sociálnej poisťovne [https://esluzby.socpoist.sk](https://esluzby.socpoist.sk/).

**Článok 2**
**Základné pojmy**

Na účely týchto podmienok sa rozumie:

a) elektronická služba - CIPS – je služba pre sprístupnenie informácie o stave jeho podanej žiadosti o dôchodok z II. piliera (vydaní certifikátu s údajom o nasporenej sume príspevkov, vystavení ponukového listu s údajom o platnosti ponuky, uzatvorených zmluvách o poistení dôchodku, resp. dohodách o vyplácaní dôchodku programovým výberom),

b) užívateľ – je fyzická osoba (sporiteľ), ktorá podala žiadosť o dôchodok z II. piliera, resp. je jeho poberateľom, ktorá ma zriadený prístup k elektronickej službe - CIPS,

c) identifikácia užívateľa – poskytnutie údajov o identite užívateľa (identifikačné údaje) informačnému systému Sociálnej poisťovne,

d) autentifikácia užívateľa – overenie identity užívateľa pomocou pridelených údajov (autentifikačné údaje), t. j. uistenie sa, že užívateľ je ten, za koho sa vyhlasuje

e) bezpečnostný predmet – technický prostriedok určený na bezpečné uloženie údajov potrebných na identifikáciu a autentifikáciu užívateľa,

f) dispečing – pracovisko zriadené Sociálnou poisťovňou slúžiace na potreby zablokovania prístupu k elektronickej službe - CIPS.

**Článok 3**
**Práva a povinnosti**

1. Sociálna poisťovňa:

a) zabezpečí režim nepretržitej prevádzky služby pre užívateľa, s výnimkou prípadov nevyhnutnej údržby svojho informačného systému, nepredvídateľných technických porúch na zariadeniach Sociálnej poisťovne a na komunikačných linkách,

b) zriadi užívateľovi prístup k elektronickej službe - CIPS na jeho žiadosť pri osobnej návšteve v pobočke Sociálnej poisťovne,

c) zabezpečí osobné odovzdanie autentifikačných údajov a bezpečnostného predmetu užívateľovi,

d) si vyhradzuje právo určiť druh bezpečnostného predmetu používaného v rámci elektronickej služby pre užívateľa,

e) na základe žiadosti užívateľa zablokuje jeho prístup k elektronickej službe – CIPS v prípade straty, odcudzenia, zneužitia alebo podozrenia zo zneužitia bezpečnostného predmetu alebo autentifikačných údajov. Žiadosť možno uplatniť písomne, telefonicky na dispečing alebo osobne na pobočke Sociálnej poisťovne,

f) nenesie žiadnu zodpovednosť za sprístupnenie alebo zneužitie informácií z elektronickej služby - CIPS neoprávnenou osobou alebo ich zverejnenie, ak bolo toto priamo alebo nepriamo spôsobené porušením podmienok zo strany užívateľa,

g) zodpovedá za bezpečnosť údajov do času ich poskytnutia z informačného systému Sociálnej poisťovne užívateľovi, pričom pracovná stanica alebo komunikačný prostriedok použitý užívateľom na získanie údajov z elektronickej služby - CIPS nie sú súčasťou informačného systému Sociálnej poisťovne,

h) vydá náhradný bezpečnostný predmet na základe písomnej žiadosti užívateľa,

i) oznámi zmeny podmienok na svojej internetovej stránke a na informačných tabuliach v pobočkách Sociálnej poisťovne.

2. Užívateľ:

a) zodpovedá za presnosť a správnosť údajov poskytnutých za účelom zriadenia prístupu k elektronickej službe - CIPS o dôchodok z II. piliera,

b) je povinný používať autentifikačné údaje a bezpečnostný predmet pri komunikácii v súlade s požiadavkami definovanými v týchto podmienkach,

c) je zodpovedný za ochranu identifikačných a autentizačných údajov, bezpečnostného predmetu pred stratou, odcudzením alebo zneužitím neoprávnenou osobou,

d) je povinný zabrániť strate, odcudzeniu alebo zneužitiu autentifikačných údajov a bezpečnostného predmetu pridelených Sociálnou poisťovňou,

e) zodpovedá za prijatie takých opatrení na pracovnej stanici a komunikačnom prostriedku, využívanom na prístup k elektronickej službe - CIPS, ktoré zabránia prístupu neoprávnených osôb k získaným údajom,

f) je povinný bezodkladne oznámiť Sociálnej poisťovni stratu, odcudzenie, podozrenie zo zneužitia, neautorizovaného použitia alebo sprístupnenia autentifikačných údajov a bezpečnostného predmetu neoprávnenou osobou a požiadať Sociálnu poisťovňu o zablokovanie prístupu k elektronickej službe - CIPS, žiadosť možno uplatniť písomne, telefonicky na dispečing alebo osobne na pobočke Sociálnej poisťovne,

g) má právo písomne požiadať o vydanie náhradného bezpečnostného predmetu. Postup vydania náhradného bezpečnostného predmetu je rovnaký ako pri žiadosti o zriadenie prístupu k elektronickej službe - CIPS,

h) je povinný pred prvým použitím prístupu k elektronickej službe - CIPS skontrolovať správnosť identifikačných a autentifikačných údajov,

i) je povinný identifikovať sa pri každej komunikácii so zamestnancom Sociálnej poisťovne preukázaním preukazu totožnosti.

**Článok 4**
**Bezpečnosť elektronickej služby - CIPS**

1. Bezpečnosť elektronickej služby - CIPS je riešená v rámci elektronického portálu Sociálnej poisťovne, do ktorého boli integrované mechanizmy, ktorých úlohou je chrániť integritu, dôvernosť a dostupnosť prenášaných údajov.

2. Prístup k elektronickej službe - CIPS, identifikačné údaje, autentifikačné údaje a bezpečnostné predmety sú neprenosné.

3. Identifikačné údaje, autentifikačné údaje a bezpečnostný predmet prideľuje Sociálna poisťovňa.

4. Identifikačným údajom je textový reťazec, ktorým je v elektronickej službe - CIPS jednoznačne identifikovaný užívateľ.

5. Autentifikačným údajom môže byť textový reťazec alebo skupina textových reťazcov.

**Článok 5**
**Spoločné a záverečné ustanovenia**

1. Sociálna poisťovňa a užívateľ sú si vedomí toho, že prístup k informácii z elektronickej služby - CIPS sa riadi výlučne ustanoveniami týchto podmienok.

2. Sociálna poisťovňa si vyhradzuje v prípade nevyhnutných vecných alebo prevádzkových dôvodov realizovať zmenu týchto podmienok a túto zverejniť na stránkach Sociálnej poisťovne [https://esluzby.socpoist.sk](https://esluzby.socpoist.sk/) a na informačných tabuliach v pobočkách Sociálnej poisťovne.

3. Užívateľ akceptuje, že prevzatie prideleného bezpečnostného predmetu a vyjadrenie súhlasu s podmienkami, zaznamenané pri prvom prihlásení, je považované za rovnocenné s písomne vyjadreným súhlasom.